Um daginn las ég viðtal við konu sem giftist sjálfri sér fyrir nokkrum mánuðum . Mér fannst það brilljant hugmynd . Svo var gert grín að þessu í áramótaskaupinu en ég hugsaði „ Hey slappið af þetta er nú ekki einu sinni fyndið . Hver hefur ekki lent í því að giftast sjálfri sér ? “ Hvenær ætlar þú eiginlega að gifta þig ? Hjá mér gerðist þetta á síðustu öld . Málið var að ég var einhleyp og ég var alltaf að fá þessa gáfulegu spurningu , hvenær ætlar þú að gifta þig ? Mjög gáfulegt að spyrja einhleypt fólk að þessu og ég var orðin leið á að vera alltaf að svara . Þannig að á endanum kom ég með jafn gáfulegt svar : Ég ætla að gifta mig næst þegar 18. júní ber upp á laugardegi . Að sjálfsögðu skoðaði ég dagatalið fyrst og sá að það var langt í þetta . Svo langt að annað hvort yrði ég komin með vænlegan aðila til að giftast eða allir yrðu búnir að gleyma þessu . Þegar 18. júní bæri upp á laugardegi þá kæmi að þessu hjá mér . Svo liðu árin og ég samviskusamlega svaraði öllum sem spurðu , að næst þegar 18. júní bæri upp á laugardegi þá kæmi að þessu hjá mér og svo kom að árinu þar sem akkúrat þetta gerðist . Ég svipaðist stuttlega um eftir maka , hvort ég gæti dregið einhvern með mér en allir svöruðu nei alveg sama hvernig ég spurði ( reyndi meira að segja að múta einum eða tveimur ) . Að giftast eða ekki giftast ! Laugardagurinn rann upp bjartur og fagur . Örlagadagur minn en ég myndi ekki giftast þennan dag , það var á hreinu . Þá er bjöllunni hringt og ég fer til dyra , stendur ekki vinkona mín fyrir utan með stóran rósavönd og myndavél . Varstu búin að ráða ljósmyndara spurði hún ? Ég verða að játa að ég varð smá ringluð eitt lítið augnablik , „ Ljósmyndara fyrir hvað ?! “ „ Nú giftinguna þína . Ef enginn vill giftast þér á giftistu bara sjálfri þér og ég ætla að mynda það , áttu ekki eitthvað hvítt ? “ Ég hugsaði mig ekki tvisvar um . Ég skellti mér í hvít eðal náttklæði sem ég átti í skápnum , setti á mig smá gloss og greip rósirnar . Myndin er hér fyrir neðan og þarna er ég , nýgift engum öðrum en sjálfri mér ( ekki how I met your mother samt ) . Þetta hjónaband hefur reynst afar vel og ég er ekki enn skilin , munaði að vísu smá þarna á tímabili en ég náði sáttum við sjálfa mig ( án ráðgjafa ) og hef nú farið í gegnum súrt og sætt í 26 ár .